पाएं अपने शहर की ताज़ा ख़बरें और फ्री ई-पेपरडाउनलोड करें
शहर में रविवार को 1212 नए राेगी मिले, जिनमें 714 शहरी और 498 ग्रामीण क्षेत्रों के हैं। चिंता की बात यह है कि कुल मरीजों में 195 गंभीर मरीज एमबी में भर्ती हुए। इनमें प्रदेश के पूर्व मंत्री जीतमल खांट भी शामिल हैं। इनका ब्लड ऑक्सीजन सेचुरेशन 66 है और शुगर 400 पर बना हु है। वहीं काेराेना से एक ही दिन में संक्रमिताें के मरने का आंकड़ा लगातार बढ़ता जा रहा है। रविवार काे काेराेना ने रिकाॅर्ड 42 जानें ली। इससे एक दिन पहले शनिवार काे मेयर जीएस टांक की पत्नी सहित 39 रोगियों ने दम तोड़ा था।
यानी मई के 2 दिन में ही 81 मरीजों की सांसें थम गईं। राहत की बात यह है कि 1104 संक्रमित रिकवर हुए हैं, जिनमें ईएसआईसी सहित एमबी के तीन कोविड हॉस्पिटलों में भर्ती 85 गंभीर रोगी भी शामिल हैं। आरएनटी प्रिंसिपल डॉ. लाखन पोसवाल का कहना है कि अब धीरे-धीरे रिकवर होने वाले गंभीर मरीजों की संख्या बढ़ने लगी है। आगामी 3-4 दिनों में भर्ती होने वाले रोगियों और रिकवर होकर घर जाने वाले संक्रमितों की संख्या बराबर होने की उम्मीद है।
‘जहां जगह-वहीं सांसें’ के तहत रोजाना 50 संक्रमितों को मिल रही ऑक्सीजन
भास्कर के सुझाव पर आरएनटी प्रिंसिपल डॉ. लाखन पोसवाल एमबी में ‘जहां जगह-वहीं सांसें’ अभियान के तहत 29 अप्रैल से प्रतिदिन 50 से ज्यादा मरीजों को बेड नहीं होने के बावजूद इमरजेंसी में ऑक्सीजन दे रहे हैं और दो घंटे में बेड पर भर्ती कर रहे हैं। उन्हाेंने इमरजेंसी में पहुंचने वाले किसी भी संक्रमित को नहीं लौटाने के निर्देश जारी कर रखे हैं ताकि ऑक्सीजन के अभाव में किसी की सांसें न थमे।
पशु चिकित्सालय भी कोविड सेंटर, 100 मरीज भर्ती होंगे
कलेक्टर ने चेतक सर्कल स्थित पशु चिकित्सालय के हॉस्टलों को कोविड सेंटर बनाने के लिए अधिग्रहीत किया है। डॉ. पोसवाल ने बताया कि अंबामाता जिला अस्पताल अधीक्षक डॉ. राहुल जैन इसके लिए लंबे समय से मांग करते आ रहे थे, क्योंकि यहां मरीजों को भर्ती करने पर मेडिकल स्टाफ को ज्यादा भागदौड़ नहीं करनी पड़ेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn